NARIADENIE RADY (ES) č. 1454/2005
z 2. septembra 2005,
ktorým sa mení a dopĺňa príloha k nariadeniu (ES) č. 2042/2000, ktorým sa ukladá konečné antidumpingové clo na dovozy televíznych kamerových systémov s pôvodom v Japonsku
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie“),
so zreteľom na návrh predložený Komisiou po porade s poradným výborom,
keďže:
A. PREDCHÁDZAJÚCE POSTUPY
(1)
Rada uložila nariadením (ES) č. 1015/94 (2) konečné antidumpingové clo na dovozy televíznych kamerových systémov (TCS) s pôvodom v Japonsku.
(2)
V článku 1 ods. 3 písm. e) nariadenia (ES) č. 1015/94 Rada osobitne vyňala z rozsahu pôsobnosti antidumpingového cla kamerové systémy uvedené v prílohe k uvedenému nariadeniu (ďalej len „príloha“), ktoré predstavujú vysokokvalitné profesionálne kamerové systémy, na ktoré sa technicky vzťahuje definícia výrobku podľa článku 1 ods. 2 nariadenia (ES) č. 1015/94, ktoré však nemožno považovať za televízne kamerové systémy.
(3)
V októbri 1995 Rada nariadením (ES) č. 2474/95 (3) zmenila a doplnila nariadenie (ES) č. 1015/94, najmä pokiaľ ide o definíciu podobného výrobku a niektoré modely profesionálnych kamerových systémov, ktoré boli výslovne oslobodené od konečného antidumpingového cla.
(4)
V októbri 1997 Rada nariadením (ES) č. 1952/97 (4) zmenila a doplnila sadzby konečného antidumpingového cla pre dve príslušné spoločnosti, a to Sony Corporation a Ikegami Tsushinki Co. Ltd, v súlade s článkom 12 základného nariadenia. Okrem toho Rada osobitne vyňala z rozsahu pôsobnosti antidumpingového cla niektoré nové modely profesionálnych kamerových systémov tým, že ich zaradila do prílohy.
(5)
V januári 1999 a v januári 2000 Rada nariadeniami (ES) č. 193/1999 (5) a (ES) č. 176/2000 (6) zmenila a doplnila nariadenie (ES) č. 1015/94 tak, že zaradila niektoré novšie modely profesionálnych kamerových systémov do prílohy, a tým ich vyňala z uplatňovania konečného antidumpingového cla.
(6)
V septembri 2000 Rada nariadením (ES) č. 2042/2000 (7) potvrdila v súlade s článkom 11 ods. 2 základného nariadenia konečné antidumpingové clá uložené nariadením (ES) č. 1015/94.
(7)
V januári 2001 a v máji 2001 Rada nariadeniami (ES) č. 198/2001 (8) a (ES) č. 951/2001 (9) zmenila a doplnila nariadenie (ES) č. 2042/2000 tak, že niektoré novšie modely profesionálnych kamerových systémov zaradila do prílohy k nariadeniu (ES) č. 2042/2000, a tým ich vyňala z uplatňovania konečného antidumpingového cla.
(8)
V septembri 2001 na základe predbežného preskúmania v súlade s článkom 11 ods. 3 základného nariadenia Rada nariadením (ES) č. 1900/2001 (10) potvrdila výšku konečného antidumpingového cla, uloženého nariadením (ES) č. 2042/2000 na dovozy televíznych kamerových systémov od vyvážajúceho výrobcu Hitachi Denshi Ltd.
(9)
V septembri 2002 a v apríli 2004 Rada nariadeniami (ES) č. 1696/2002 (11) a (ES) č. 825/2004 (12) zmenila a doplnila nariadenie (ES) č. 2042/2000 tak, že niektoré novšie modely profesionálnych kamerových systémov zaradila do prílohy k nariadeniu (ES) č. 2042/2000, a tým ich vyňala z uplatňovania konečného antidumpingového cla.
(10)
V januári 2005 Rada nariadením (ES) č. 84/2005 zmenila a doplnila nariadenie (ES) č. 2042/2000 tak, že niektoré novšie modely profesionálnych kamerových systémov zaradila do prílohy k nariadeniu (ES) č. 2042/2000, a tým ich vyňala z uplatňovania konečného antidumpingového cla.
B. PREŠETROVANIE TÝKAJÚCE SA NOVÝCH MODELOV PROFESIONÁLNYCH KAMEROVÝCH SYSTÉMOV
1. Postup
(11)
Traja japonskí vyvážajúci výrobcovia, a to Ikegami Tsushinki Co., Ltd (ďalej len „Ikegami“), Hitachi Denshi (Europa) GmbH (ďalej len „Hitachi“) a Matsushita informovali Komisiu, že majú v úmysle uviesť na trh Spoločenstva nové modely profesionálnych kamerových systémov, a požiadali Komisiu, aby zaradila tieto nové modely vrátane ich príslušenstva do prílohy k nariadeniu (ES) č. 2042/2000, a tým ich vyňala z rozsahu pôsobnosti antidumpingových ciel.
(12)
Komisia príslušným spôsobom informovala priemyselné odvetvia Spoločenstva a začala prešetrovanie obmedzené na stanovenie toho, či uvažované výrobky podliehajú antidumpingovým clám a či by mala byť operatívna časť nariadenia (ES) č. 2042/2000 zodpovedajúcim spôsobom zmenená a doplnená.
2. Modely podrobené prešetrovaniu
(13)
Prijaté žiadosti o oslobodenie sa vzťahujú na tieto modely kamerových systémov dodávané s príslušnými technickými informáciami:
i)
Ikegami:
-
hlavy kamier HC-500 a HC-500W;
ii)
Hitachi:
-
hlava kamery V-35,
-
ovládacia jednotka kamery RU-Z35,
-
kamerový adaptér CA-Z35,
-
kamerový adaptér EA-Z35;
iii)
Matsushita:
-
hlava kamery AW-E860L.
Všetky modely boli prezentované ako novšie verzie k modelom, ktoré už boli vyňaté z platných antidumpingových opatrení.
3. Zistenia
i) Hlavy kamier HC-500 a HC-500W
(14)
Zistilo sa, že na hlavy kamery HC-500 a HC-500W sa vzťahuje opis výrobku podľa článku 1 ods. 2 písm. a) nariadenia (ES) č. 2042/2000. Tieto modely sa však používajú najmä na profesionálne účely. Priemyselné odvetvie Spoločenstva vyhlásilo, že tieto hlavy kamier možno použiť na vysielacie účely v spojení s príslušným trojosovým systémom a/alebo trojosovým adaptérom. Na základe dostupných informácií a prípadu predchádzajúcich modelov sa však zistilo, že hlavy kamier HC-500 a HC-500W sa na trhu Spoločenstva s príslušným trojosovým systémom alebo adaptérom nepredávajú. Tieto modely sa z tohto dôvodu na tomto trhu nepoužívali ako vysielacie kamery v zmysle nariadenia (ES) č. 2042/2000. V súlade s predchádzajúcou praxou inštitúcií Spoločenstva sa preto dospelo k záveru, že tieto kamery by sa mali považovať za profesionálne kamerové systémy, na ktoré sa vzťahuje definícia článku 1 ods. 3 písm. e) nariadenia (ES) č. 2042/2000. V dôsledku tejto skutočnosti by sa tieto modely mali vyňať z rozsahu pôsobnosti súčasných antidumpingových opatrení a zaradiť do prílohy k nariadeniu (ES) č. 2042/2000.
(15)
V súlade so zavedenou praxou inštitúcií Spoločenstva by mali byť tieto modely oslobodené od antidumpingového cla odo dňa prijatia príslušnej žiadosti o oslobodenie útvarmi Komisie. Všetky dovozy týchto kamier uskutočnené 28. októbra 2004 a neskôr by preto mali byť od tohto dňa oslobodené od antidumpingového cla:
Ikegami - hlavy kamier HC-500 a HC-500W.
ii) Hlava kamery V-35, ovládacia jednotka kamery RU-Z35 a kamerové adaptéry CA-Z35 a EA-Z35
(16)
Zistilo sa, že na hlavu kamery V-35, základnú stanicu kamery RU-Z35 a kamerové adaptéry CA-Z35 a EA-Z35 sa vzťahuje opis výrobku podľa článku 1 ods. 2 písm. a) nariadenia (ES) č. 2042/2000. Používajú sa však iba na profesionálne účely a na trhu Spoločenstva sa nepredávajú s príslušným trojosovým systémom ani adaptérom. Z tohto dôvodu sa dospelo k záveru, že tieto modely by sa mali považovať za profesionálny kamerový systém, na ktorý sa vzťahuje definícia článku 1 ods. 3 písm. e) nariadenia (ES) č. 2042/2000. V dôsledku tejto skutočnosti by sa tento systém (hlava, základná stanica a adaptéry) a jeho príslušenstvo mal vyňať z rozsahu pôsobnosti súčasných antidumpingových opatrení a zaradiť do prílohy k nariadeniu (ES) č. 2042/2000.
(17)
V súlade so zavedenou praxou inštitúcií Spoločenstva by mal byť tento televízny kamerový systém oslobodený od antidumpingového cla odo dňa prijatia príslušnej žiadosti o oslobodenie útvarmi Komisie. Všetky dovozy tejto kamery a jej príslušenstva uskutočnené 27. januára 2005 a neskôr by preto mali byť od tohto dňa oslobodené od antidumpingového cla:
Hitachi - hlava farebnej kamery V-35,
ovládacia jednotka kamery RU-Z35,
kamerové adaptéry CA-Z35 a EA-Z35.
iii) Hlava kamery AW-E860L
(18)
Zistilo sa, že hlava kamery AW-E860L je takmer totožná s predchádzajúcimi modelmi, ktoré sú už uvedené v prílohe k nariadeniu (ES) č. 2042/2000. Nový model je len technickým vylepšením predchádzajúceho modelu vzhľadom na nové požiadavky Spoločenstva v oblasti životného prostredia. Preto sa dospelo k záveru, že by sa tento model mal vyňať z rozsahu pôsobnosti súčasných antidumpingových opatrení.
(19)
V súlade so zavedenou praxou inštitúcií Spoločenstva by mal byť tento televízny kamerový systém oslobodený od antidumpingového cla odo dňa prijatia príslušnej žiadosti o oslobodenie útvarmi Komisie. Všetky dovozy tejto kamery a jej príslušenstva, uskutočnené 10. mája 2005 a neskôr, by preto mali byť od tohto dňa oslobodené od antidumpingového cla:
Matsushita - hlava kamery AW-E860L.
4. Informovanie zúčastnených strán a závery
(20)
Komisia informovala priemyselné odvetvia Spoločenstva a vývozcov televíznych kamerových systémov o svojich zisteniach a poskytla im možnosť predložiť svoje stanoviská. Žiadna zo strán voči zisteniam Komisie nenamietala.
(21)
Na základe uvedeného by sa malo nariadenie (ES) č. 2042/2000 zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Príloha k nariadeniu (ES) č. 2042/2000 sa nahrádza textom v prílohe k tomuto nariadeniu.
Článok 2
1. Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
2. Toto nariadenie sa vzťahuje na dovozy týchto modelov, ktoré vyrábajú a vyvážajú do Spoločenstva títo vyvážajúci výrobcovia:
a)
Ikegami Tsushinki Co., Ltd, od 28. októbra 2004:
-
hlava kamery HC-500,
-
hlava kamery HC-500W.
b)
Hitachi Denshi (Europa) GmbH od 27. januára 2005:
-
hlava kamery V-35,
-
ovládacia jednotka kamery RU-Z35,
-
kamerový adaptér CA-Z35,
-
kamerový adaptér EA-Z35.
c)
Matsushita od 10. mája 2005:
-
hlava kamery AW-E860L.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 2. septembra 2005